അനീഷിന്റെ കണ്ണുകളില് ഭീതിയുടെ കടലിരമ്ബം കരുനാഗപ്പള്ളി: അഴീക്കലിലെ കടല് ദുരന്തത്തില് നിന്ന് ജീവനും കൈയില്പ്പിടിച്ച് കൊടുംതിരകള്ക്കിടയിലൂടെ നീന്തി കരയ്ക്കെത്തിയവരുടെ കണ്ണുകളില് ഇപ്പോഴും ഭീതി തിരയടിക്കുന്നു. തങ്ങള് ജീവനോടെയുണ്ടെന്നും ആശുപത്രിയില് ചികിത്സയിലാണെന്നുമുള്ള യാഥാര്ത്ഥ്യം പോലും ഇവര്ക്ക് ഉള്ക്കൊള്ളാനാവുന്നില്ല. കണ്മുന്നിലെത്തിയ മരണത്തിന്റെ പിടിയില് നിന്ന് ഭാഗ്യംകൊണ്ടുമാത്രമാണ് നാലുപേരൊഴികെയുള്ളവര് ജീവിതത്തിലേക്ക് മടങ്ങിയെത്തിയത്. ജീവന് തിരിച്ചുകിട്ടുമെന്ന പ്രതീക്ഷ ഒട്ടുമില്ലായിരുന്നെന്ന് അപകടത്തില്പ്പെട്ട ഓംകാരം വള്ളത്തിന്റെ ഉടമ അനീഷ് പറഞ്ഞു. കരുനാഗപ്പള്ളി താലൂക്ക് ആശുപത്രിയില് ചികിത്സയിലാണ് അനീഷും വള്ളത്തില് ഒപ്പമുണ്ടായിരുന്ന അച്ഛന് അരവിന്ദനും. ഏഴുപേരാണ് ഇവിടെ ചികിത്സയിലുള്ളത്. ആശുപത്രിയില് കഴിയവേയാണ് സഹപ്രവര്ത്തകരായ 4 പേര് മരിച്ച വിവരം അനീഷ് അറിയുന്നത്. മരിച്ച തൊഴിലാളികളുടെ വീടുകളെപ്പറ്റി ആലോചിക്കുമ്ബോള് അനീഷിന്റെ കണ്ണു നിറയും. ന്യൂനമര്ദ്ദത്തെ തുടര്ന്ന് ഒരാഴ്ചത്തെ ഇടവേള കഴിഞ്ഞാണ് വ്യാഴാഴ്ച പുലര്ച്ചെ 5ന് 16 മത്സ്യത്തൊഴിലാളികള് വള്ളത്തില് കടലില് പോയത്. എല്ലാവരും വലിയ സന്തോഷത്തിലായിരുന്നു. ഓരാഴ്ച പണിയില്ലാതിരുന്നതിനാല് വീടുകളിലെ കാര്യങ്ങള് ബുദ്ധിമുട്ടിലായിരുന്നു. കായംകുളം മത്സ്യബന്ധന തുറമുഖത്തിന് 1.5 നോട്ടിക്കല് മൈല് അകലെയാണ് വല വിരിച്ചത്. ചൂട വലയായിരുന്നു ഉപയോഗിച്ചത്. എക്കോസൗണ്ടറിന്റെ സഹായത്തോടെ മത്സ്യങ്ങളെ കണ്ടെത്തി വലയിട്ടു. മത്സ്യങ്ങള് നിറഞ്ഞു തുടങ്ങിയതോടെ വലിച്ച് കയറ്റുന്നതിനിടെയാണ് കൂറ്റന് തിരമാല വള്ളത്തെ തലകീഴായി മറിച്ചത്. അനീഷ് ഉള്പ്പെടുള്ള 8 പേര് വള്ളത്തിനടിയിലായി. മറ്റുള്ളവര് എവിടെയാണന്ന് പോലും അറിയാന് കഴിഞ്ഞില്ല. അടുത്ത തിരയില് വള്ളം അല്പം മുകളിലേക്ക് പൊങ്ങി. ഈ സമയം വലയുടെ റോപ്പ് പൊട്ടിച്ചാണ് 8 പേരും കര ലക്ഷ്യമാക്കി നീന്തിയത്. 25 മിനിറ്റോളം നീന്തിയാണ് അനീഷ് കരയെത്തിയത്. അപ്പോഴേക്കും ബോധം മറഞ്ഞിരുന്നു. ആശുപത്രിയിലേക്ക് കൊണ്ടും വരും വഴിയാണ് ബോധം വീണത്. ഇത് തങ്ങളുടെ രണ്ടാം ജന്മമാണെന്ന് പിതാവ് അരവിന്ദന് പറഞ്ഞു. 25 ലക്ഷം രൂപ ചെലവഴിച്ച് പണിഞ്ഞെടുത്ത വള്ളം ജൂണ് 19 നാണ് കടലില് ഇറക്കിയത്. 500 കിലോഗ്രാ തൂക്കം വരുന്ന വലയും കാരിയര് വള്ളവും നശിച്ചു. പുതിയ വള്ളവും നാശമായി. ഇനി വള്ളം വീണ്ടും ഇറക്കണമെങ്കില് 25 ലക്ഷം കൂടി മുടക്കേണ്ടി വരുമെന്ന് അനീഷ് അരവിന്ദന് പറഞ്ഞു.